**ΑΠΑΙΤΟΥΜΕΝΑ ΔΙΚΑΙΟΛΟΓΗΤΙΚΑ ΚΑΙ ΠΡΟΫΠΟΘΕΣΕΙΣ**

**ΓΙΑ ΤΗΝ ΑΝΑΛΗΨΗ ΤΗΣ ΟΙΚΟΝΟΜΙΚΗΣ ΔΙΑΧΕΙΡΙΣΗΣ ΑΜΟΙΒΩΝ ΓΙΑ ΤΗ ΣΥΜΜΕΤΟΧΗ ΕΠΑΓΓΕΛΜΑΤΙΩΝ ΥΓΕΙΑΣ ΣΕ ΣΥΜΒΟΥΛΕYΤΙΚΕΣ ΕΠΙΤΡΟΠΕΣ ΕΜΠΕΙΡΟΓΝΩΜΟΝΩΝ**

Η Επιτροπή του Ε.Λ.Κ.Ε.Α. της 4ης Υγειονομικής Περιφέρειας Μακεδονίας και Θράκης κατά την 10η/20.10.2017 Συνεδρίασή της (θέμα 10ο), ενέκρινε την αποδοχή της οικονομικής διαχείρισης καταβολής αμοιβών στο ιατρικό, λοιπό επιστημονικό και νοσηλευτικό προσωπικό των Μονάδων αρμοδιότητάς της, για τη συμμετοχή τους σε Συμβουλευτικές Επιτροπές Εμπειρογνωμόνων για φάρμακα και θεραπείες, με αυστηρά επιστημονικό περιεχόμενο, που λαμβάνουν χώρα στην Ελλάδα ή στο εξωτερικό και οργανώνονται από φαρμακευτικές εταιρείες, σύμφωνα με τις διατάξεις του άρθρου 36 του Νόμου 4272/2014 (ΦΕΚ 145/11.7.2014, τευχ. Α΄) και τις υπ΄αριθμ. πρωτ. 69869/2.8.2017 και 81152/22.9.2017 εγκυκλίους του Εθνικού Οργανισμού Φαρμάκων για τις επιστημονικές εκδηλώσεις.

Επίσης καθορίστηκαν οι προϋποθέσεις και τα απαιτούμενα δικαιολογητικά ως ακολούθως:

Α. Προκειμένου η Επιτροπή του Ε.Λ.Κ.Ε.Α. της 4ης Υγειονομικής Περιφέρειας Μακεδονίας και Θράκης να αναλάβει την οικονομική διαχείριση των ανωτέρω αμοιβών, απαιτείται η κατάθεση φακέλου στο Τμήμα Έρευνας και Ανάπτυξης της Υπηρεσίας μας που θα περιλαμβάνει τα κάτωθι:

1. Αίτημα της χορηγού φαρμακευτικής εταιρείας στο οποίο θα αναφέρεται ο τίτλος της Συμβουλευτικής Επιτροπής Εμπειρογνωμόνων, ο συμμετέχων Επαγγελματίας Υγείας (ΕΥ), ο τόπος και ο χρόνος διεξαγωγής της επιστημονικής συνάντησης της ομάδας εργασίας, η θεραπευτική κατηγορία καθώς και ο ετήσιος αριθμός συμμετοχής του ΕΥ .
2. Επιστολή/πρόσκληση από τη χορηγό φαρμακευτική εταιρεία προς τον Εμπειρογνώμονα.
3. Έγγραφο του χορηγού όπου θα περιγράφεται το επιστημονικό έργο της ομάδας εργασίας και θα τεκμηριώνεται η ειδίκευση του προσκεκλημένου εμπειρογνώμονα με το αντικείμενο της συμβουλευτικής επιτροπής.
4. Το αναλυτικό πρόγραμμα της συνάντησης από το οποίο θα προκύπτει η ενεργός συμμετοχή του Εμπειρογνώμονα.
5. Την έγκριση του Εθνικού Οργανισμού Φαρμάκων.
6. Την εγκεκριμένη άδεια συμμετοχής (για συμμετοχή εκτός ωραρίου) ή τη βεβαίωση εκπαιδευτικής άδειας (για συμμετοχή εντός ωραρίου) από την Υπηρεσία του, σύμφωνα με τα οριζόμενα στο άρθρο 36 του Ν. 4272/2014.

Προκειμένου ο/η Εμπειρογνώμονας να λάβει άδεια συμμετοχής ή εκπαιδευτική άδεια, θα καταθέτει στην Υπηρεσία του την «Αίτηση χορήγησης άδειας συμμετοχής ή εκπαιδευτικής άδειας για τη συμμετοχή σε Συμβουλευτική Επιτροπή Εμπειρογνωμόνων», (έντυπο 3), στην οποία θα επισυνάπτει:

α) Την επιστολή/πρόσκληση από τη χορηγό φαρμακευτική εταιρεία.

β) Το έγγραφο του χορηγού όπου θα περιγράφεται το επιστημονικό έργο της συμβουλευτικής επιτροπής στην οποία θα συμμετέχει ως προσκεκλημένος εμπειρογνώμονας.

γ) Το αναλυτικό πρόγραμμα της συνάντησης της συμβουλευτικής επιτροπής, από το οποίο θα προκύπτει η ενεργός συμμετοχή του.

1. Την «Αίτηση Αποδοχής Διαχείρισης Αμοιβής για συμμετοχή σε Συμβουλευτική Επιτροπή Εμπειρογνωμόνων», (έντυπο 1).
2. Τον «Προϋπολογισμό Αμοιβής για συμμετοχή σε Συμβουλευτική Επιτροπή Εμπειρογνωμόνων», (έντυπο 2).
3. Τη «Σύμβαση Οικονομικής Διαχείρισης Αμοιβής για συμμετοχή σε Συμβουλευτική Επιτροπή Εμπειρογνωμόνων», ήδη υπογεγραμμένη από τον εκπρόσωπο του χορηγού και τον Εμπειρογνώμονα.

Β. Μετά τη λήψη της απόφασης από την Επιτροπή του Ε.Λ.Κ.Ε.Α. θα κατατίθενται στη Γραμματεία του Ε.Λ.Κ.Ε.Α. τα κάτωθι:

1. Υπεύθυνη δήλωση των Επαγγελματιών Υγείας περί τήρησης του ορίου αποδοχών και πολυαπασχόλησης, (έντυπο 4).
2. Πρόσφατη βεβαίωση μηνιαίων αποδοχών του Εμπειρογνώμονα, με ανάλυση των ασφαλιστικών και λοιπών κρατήσεων από το Νομικό Πρόσωπο – Εργοδότη από το οποίο μισθοδοτείται.
3. «Εντολή πληρωμής Αμοιβής για συμμετοχή σε Συμβουλευτική Επιτροπή Εμπειρογνωμόνων», (έντυπο 5).

Γενικές Παρατηρήσεις:

* Οι παραπάνω προϋποθέσεις τίθενται σε ισχύ από την 1η Σεπτεμβρίου 2017, ημερομηνία έναρξης ισχύος της υπ΄αριθμ. πρωτ. 69869/2.8.2017 εγκυκλίου του Εθνικού Οργανισμού Φαρμάκων για τις επιστημονικές εκδηλώσεις, όπως αυτή επικαιροποιήθηκε με την υπ΄αριθμ. πρωτ. 81152/22.9.2017 εγκύκλιο.
* Θα κατατίθεται ξεχωριστά ατομικός φάκελος για κάθε Εμπειρογνώμονα, τριάντα (30) ημερολογιακές μέρες πριν από την ημερομηνία διεξαγωγής της επιστημονικής συνάντησης της ομάδας εργασίας.
* Τα αιτήματα που θα κατατίθενται εκπρόθεσμα μετά τη διεξαγωγή της εκδήλωσης δεν θα εξετάζονται.
* Καθορίστηκε ποσοστό παρακράτησης υπέρ Ε.Λ.Κ.Ε.Α. 15% επί του συνολικού ποσού του προϋπολογισμού.
* Ανώτατο όριο συμμετοχής ανά εμπειρογνώμονα έως δύο (2) φορές ετησίως, ανά εταιρεία προϊόντων αρμοδιότητας ΕΟΦ, για το εσωτερικό και το εξωτερικό αντίστοιχα, σύμφωνα με την υπ΄αριθμ. 81152/22.9.2017 επικαιροποιημένη εγκύκλιο του ΕΟΦ.